Gadai nchye ai mungkan de na lam
另一个世界
时间:2014-06-30 00:00:00
Hpan Ja
Myit hkrum shi laika htangdip rung ko achyu shabyo, chyu pa hte laika si tok ai bungli hpe hkun jan ning galo sai Galau Htang Hko go, kro de chyu gung shang mat nna, bonu shanut mat wa, myit n-gring mat wa, htauli htaula myit lani hte lani yom mat wa nna, nhpa galo dat tim shut ai hku hkrai rai mat, galo shut nit dai ngu shadum jahprang sharai ya ai lam hpe shi bai nna ra re nhkan ko nna, ngai hte gali galo nmu nchyi ngu nga shakut to nga ai ten, tsi rung de galang woi sa yang, tsi sara ni shi a hkum e gara ko machyi ai shara mung nlu tsun shapro jang, ngai hpe mahtang she mana shachyoi kau masai, akaja sha re la wa hpe tsi rung sa sharong ai da, ngai shi hpe sa gawan tim, tsia sara ni ngai hpe myi nda hku hkap yu ai mung hkam sha kau ni ai. Tsi sara ni ngai hpe nju ai lam go, Htang Hko mahtang ngai hpe shatan ai, annu ni hkrai sha chye ai hte maren, shi bo nu de ra mat wa nga ai majo, shi kam ai mi hku ajop man mat ai lam hpe shanhte kam sam nga ma ai.
Shi“N machyi ai ”re nga nna, gade ya nrai yang tsi rung bai pru mat sai. Tsi sara ni go asan sha mai tsai sai nga nna tsun ma ai, raitim annu ni a matu go kam hte nkam gayau nga ai. Dai kam nkam nga ai myit hpe no hkam sharang nga yang, nmyit mada ai manghkang bai galo shapro dat nu ai.
Shi jakrung de mu galo sa wa nna jak hkan wan ni sa gang shalai da rai nta bai wa mat, shing nrai gat de bai sa wa mat kun re ten hta, jak go gahtet dinglai mat nna wan lam hkru hkat mat, jak mye ai nga, jak bo ni hpe go dat si, ye nan ru bang ton ai magri di ko bai hkro bang ton nna, gashin kau nna bai shachyo bang yak si, bungli dai galo kap sai ko nna, nsin nhtoi nmasat ai, nlu nsha galo noi nga nga rai wa sai.
Annu ni grau hkam sha yak mat ai go shana tup tup nhku ting ting na dat wan shatu ton nna nga don sumri ko nga myek gyit shakap ai nga, nga don sumri gade gang asut kau, nga myek jahkrat kau sai nga nna, kinsha lasha ga hte ro nga, shana tup tup shafa lahkum gang garot sit, adun krik she ngu gang sha-ngoi, ngai go hpa nrai sai, htingbu htingpyen ni hpe ana ai lam hte jong lung ai ma yan a matu go yu bak she rai manu ai, shana tup tup gawa zo zong nna yup shat nhpring ai majo, ma yan jong gok e sa yup nga ai nga nna, sara ni ashi loi nhkring ai tsun ma ai.
Galang lang mano manang ni hte hkrum zup jang, akro hta ndang htun ton sai zon nga nna hkru si wa ai majo, shi a manghkang tsun shali dan jang, nchye htai ai ni go tinang a madu wa hpe shatan sha ai, tinang a dinghku na maru mayak lam hpe shinggan hkan hkrai tsun sha hkom ai bai ngamasai, shi hpe chye ai, shi hte ganon lai wa yu sai ni chyu sha, ya Htang Hko dai go, myit su la ai, kyet la ai, manang hte n-go nwai chye mazum la ai, tsom la ai la gaja wa mi shing achye rai wa ai, lawan wan tsi lajang mu nga chye ma ai, bai nkau go Nat mahkoi shang sai kun nga nna, myit htum ai wa a jum ju hku, Nat mung galo yu, akyu mung hpyi yu, tsi rung mung shagup nna bai rong yu yu di lai wa sai.
Tsi rung mung rong, nam tsi mung tam sha, nat galo, kyu ni hpyi nga dangam , Htang Hko a sat lawat go lani hte lani shawoi na hte shai mat wa sai, hkun jan ning a shong e Mangshi mahkon ni ra marit si ai Htang Hko hpe nmu mat sai, mayu dama yong e shakon shagrau ai Htang Hko mung nrai mat sai, shawoi buhpun palong ko lama mi pyi nmai shakap hkra ai masha wa, labu palong agang mat sai, ro galai dat u, hkrut kau ya na ngu tim, ngai nang hpe galoi sha-ngun yu a ta, n yu lu yang go le lamu ga dam ai de yu nna, ngai hpang de hkum mada ! nga nna nhtang de nhkre sat, shat lu sha ni atsom nsha hkro re majo, hkum hkan shan nkap mat, garep ni hpe yu dat yang, lapa nnan noi bang wa ai nta hkrang hpa lasi tsom mat nna, jum hkra dat tim masha hkum ko hkra ai zon mung n nga mat sai. Gara de sa wa tim shi ganing bai rai wa sai kun ngu nna myit lo let nga hkom tik tik rai sai.
Shi hpe tsi rung hkrai rong sha-ngun nna, jak rung ni mung myit npyo wa, ngai grau nhkam sha mat wa ni ai, jak mu galo ai masha re majo, tsi rung rong mat wa jang go, lahka mung n jo mat rai, dinghku gata lani hte lani yak wa ra ai. Raitim ngai hkrai htinggrum gata ko myi prui si gatsut kau kau rai hkam sharang nga yang, grau nmyit mada ai manghkang bai pru wa ra ai, gat sa yang mung rai marai mari yang nto nma mari, buhpun palong hpe bu ri hku mari hpai wa, gyep din mung galang mi zum shi hkun mari wa, si-mai si mong mari tim aga so ai shani na zon rai nna hkrai htom mari re majo, shi hpe gumhpro n-gon sha-ngun kau ai ko nna, ngai go shi a matsa ga hkam sha mat ra sai, shi mung lahka sha ai masha langai mi re, shi a lahka gun hkom na ahko ahiang go lu na re nga nna,ngai hpe shi a lahka gon sha kau ya ai lam nta msaha makyin jnghku ni hpe azep dandan ran nna, da-ma maga de na nta masha ni go ngai nhkru nkaja ai lam sha mu mada mat ma masai. Aga ndang madat wa nna gumhpro sho ya dat jang, gat de sa nna, si-mai mari lang nna nta nchye pru wa mat ai shani, nye masin salum go gara hku htu gumlot ai re pyi nchye shamying mat ni ai, ndum ndam yang masin hkrai gahprat wa wa re ngu tsi sara ni hpe sa tsun dan jang, ta sai lam hkap manat yu nna, nang a masin go kajong kaja re mu, myitru myittsang lam nau lo nna byin wa ai rai nga ai, hkum myittsang,, ganing re ru yak jam jau hkrum tim jinghku jing yu mano manang ni hpe kam, asuya hpe kam, lamu shagrim wa mi htim yu wa tim nang ko sha wa hkrat bun na nre ai ngu myit awai la su, ndai tsi makai masum sha jang mai sana ra ai nga nna, tsi sara wun hkap matsun dat ai hte maren, madu myit hpe madu shalan la let, tsi ni lu rai masin gahprat ana lu shamai kau sai.
Ngai na masin gahprap ana go lu tsi shamai la sai, nye madu wa a ana go lani hte lani song mat wa sai, gat de dam mat wa yang, makyin jinghku mano manang yong hpe so nna hkan tam la la re, rai yang 2001 ning shata kru na lana mi hta byin ai manghkang hpe bai dum dat jang, ya pyi masin hpom gaprep let no hkam sha yak nga nngai.
Dai shani Htang Hko gat sa mat wa ai lata nta npru wa sai, masin htukhtak let manang so la nna shara magup hkan tam wa ga yang nmu mat sai, nye myit hta gara hkan na numshe ko wa dung nga ai kun, shing nrai modo lam hkan lai di ai ko modo hte wa adot sat kau da sai kun? gara hkan na hkinggau, hkahkong hkan sa di hkrat bang mat sai kun ngu myit lo let tam yang shingran pyi nran mat sai. Shani myi no mu ten e go manang ni hpe so woi tam tim ana ai lam n nga, shana yuptung yuphkong e masha ni hpe so yang go nmanu mat sai. Majong hta majat, shinglang hpye ai wa majap kai lang gatut ai ngu ai go dai shana na ngai zon re ni hpe tsun ai wa she arai na sai. Shana na hkying masum du yang shi hpe garai nmu tam ai, ngai pyi masha nmu tam nna 110 de htet na kun ngu ngai nau, ngai ning ni hpe grai ana let so yu yang, yup ten me, marang nde de htu gaba nga yang me, gade sa tam na nga jang she, nye n-gup hpe ngai nan gahpret la na zon pot mayu ai ten yang, marang mung ngai hpe pyi adep manikau mayu la ai zon rut she nga htu nna, ajong pyi ganoi noi grop mat sai, gong lang ai mung marang htu yang jong lang ai bo re gu ai lachum madun ai sha seh rai mat sai, hkum ni jau jau madi manya rai mat sai,gat lam hkan lui ai marang hpundo go Mangshi hka hta grau sung ai zon, zau hkai mung bom gaba mat sai, ajong ni lang tim majoi nkam gabai kau nna lang shanang to nga ai sha rai sai, ta jak mung marang shang mat nna nmai gayat mat sai, myit langai mi go ngai sha yan a gawa hpe nmu tam go nmai ngu, shing jut shingno, numshe numbro, hpunggo hpungwan shagu tam ma sai. Nhtoi htoi wa mahka ko, hpudoi a gasha Maji La hte anmoi marang hte li rai, myit machyi nna ningsdhung si hte rong ngu,Myit hkrum shi lai ka dap de bai gayin pru wa yang, Htang Hko mung mali dam ai nga zon, mau mau shi shi rai lawu lam de nna lung wa ra ai. Shana tup nye bo e gamyet ton ai lungbyen go shi hpe mu dat ai hte aga de hkrat mat sai, shi hpe sa dun la nna,“Gade sa mat nta?” ngu san we ai,“Si-mai sa mari ai lo.”nga nna shi a ta de yu dat yang, teng sha si-mai tingsan no hpai nga nu ai.
Anhte masum marang ntsin hkrai hpya hpya rai nta du shang wa saga ai, Htang Hko go shat gok ko du shang wa ai hte, lam htum mat jang, grai hkrit la ai zon:“Sa sa sa, nrai sai nrai sai, lam htum mat sai, nta de lawan she wa mat saga.”nga nna tsun dat ai shaloi, ngai a masin salum mung galang ta lok nga nna di hkrat mat wa sai. Dai shana shi hpe labu palong galai kau u ngu nna asong ai ga go ngai chye ai ga gaja mahkra tsun kau yang she shi a hkum na madi manya re bu hpun lu galai kau ya sai. Raitim shi pu ai zon mung nrai ,shinggan de pru mat wa na hkinjang hkrai tam nna, n-yuip hkra sin kau sai.
Hpang jahpot myi ahkup ahkap nga let jak rung na du ni hpe: Nanhte a mu masha Htang Hko go machyi ai grai bai na sai, shi hpe tsi rung nkam sa rong sha-ngun jang go nanhte masha dat nna sa hkang mu ngu nna sa tsun dat ni ai. Shaloi she shanhte na kajong wa masai. Riatim jak rung de gumhpro nlu ai, lahka pyi shata lahkong masum nhtuk ya sai hpe nang chye chyalu re, ya anhte gumhpro no hkoi la nna, lu hkoi jang sa sa ga nga masai. Masum mali ya laman hta, ngai bungli sa nsa di shi hpe hkrai sin nga ai laman, shigngan de hkrai sa wa mayu, pat bu ni hta gabai ga re lam hpe ndang hkamsha mat nna, jak rung ni hpe galang bai sa tsun jang she, modo ko asong bang nna mungdo amyu tsi rung de woi sa wa yang, tsi sara ni san ai ga hpe shi go tam tsun tam ga ngu shinglen kau ya nna bai rot hkom mat wa wa rai jang she, tsi sara wun gahtan ganyung ton nna, Hkaisun dap tsirung myit tsam gok de she sa sa mu, ndai ko nlu tsi sai nga hkap nhtang kau dat masai.
Myit nau ru tsang nna atsu atsa pu ba ai sha na mat sai, gara ko rai yang rai, shi hpe lu tsi ai tsirung sha rai jang go she nmai u ga ngu, nta de wa saga ngu modo ko bai masu asong bang la nna, Hkai sun dap tsi rung myit tsam gok de bai woi sa wa yang, hpri chyinghka htem rai nga la sai. Jak rung du wa hpri chyinghka sa adup shangoi dat jang she, gata maga de nna zon si hte hpreng nga chyinghka sa hpo mahka ton ai ko, longhton longhpro hpun ai nhkamun hkindu hkrai re tsi sara langai go, shi hpo da ai chyinghka hpe hkum hte pat di tsap shingdang ton nna,“Nanhte gadai hpe sa gawan ai re?”nga hkap san u ai.
“Anhte machyi masha sa sa hkrat wa ga ai.”Du wa shing nga htan jang, tsi sara wa chyinghka hpo dat nna“Shang wa marit.” nga hpo bang la nyut jang, chyinghka grung nga hkra la dat nna zo htep bai la kau nu ai. Anhte hpe shi a mu htam gok de woi shang wa sai.
Anhte shang wa yang, tsi bat hte jithkang bat galang ta n-gup ladi hku matsut shang wa ai ja, kan pyi chyabung mat wa re sai, masha adong a ngang lagyo lagya re lahkong masum mi myi go atu tu rai anhte hpe hkap yu ai nsam hpe yu hkrit la na zon re hte maren, masin ma hkra bai lagyi mat wa ni ai, ndai zon re ni hpe go lu tsi shamai nga ma ai kun ngu myit bai li si wa re sai.
Tsi sara wun wa Htang Hko machyi wa ai lam san nna tsun dan ai shaloi, nye myi prui si mung gaya nchye rai lui pru wa ra ai. Tsi sara wun wa hte shanhte tsi lajang ladat hte anhte nta madu ni na lapran hta sadi jo hkat ra ai lam hte ga kadi laika hta sen jom htu kau ngut ai hte, Htang Hko a hkum na wanhkrat, shingkyit, gumhpro, tachyop, nayi, zosi sumbyau ni ma hkra sharun la kau ya nna, machyi masha ni a yup gok de dun shang wa kau manu ai. Shi hpe dun mat wa ai maga de wa sat dat ai shaloi na wa ye ai zon nga ai nsen go anhte shang wa ai ko nna ding yang puk rong nga nna, ndai zon re ko me masha lu tsi shamai na re lam myit dat yu yang, ningsin hku de hkom shang wa ai hte bung to nga sai.
Tsi sara wun wa tsun ai, laban bat mi daram rai jang she sa mai gawan ai nga nna matsun ai hte maren, amyit gangdun gang jen nga let nta wa mat nna, laban bat mi hta sa wa yang, garai nmai yu ai, shi a myit garai nsim lu ai, nta masha hpe mu jang grau bai ru wa na re nga nna hkap tsun ai majo, ganing re tsi rung wa rai do, nta masha sa tim nmai yu ai, ganing di tsi sat nga ma ai kun ngu ai ga san bo nu ting jahpring bang nna, ali nchyip chyip nga ai asat htot sharot dat ai hte, sara wun wa myit bai hkan shalan ya ai go, hpa ntsang ra ai, anhte si mani di tsi lajang nga ai, Htang Hko a bo nu de CT dem yu yang, bonu na sai lam kaji kajo hkro kyip mat wa nna sai nhkrang mat wa ai majo, ndum ndam re bungli galo wa aire, dai majo loi mi tsi yak ai nga nna hkan matsun u ai, shingrai ya na laban hta she bai sa gawan sana re ngu wa mat ni ai.
Hpang na laban hta bai sa wa yang mung garai nmai yu ai, yu mai ai shaloi anhte htet dat na nga na bai hkap shabai kau dat masia.Dai hpang ko nna go gyenan shong gayat yu nna bai san san di ni ai, shata mi du ai hte she sa mai yu sai nga ai shi ga lu la nna, u langai mi sat shadu gunrai sa wa yang, tsi sara langai mi chyinghka kaji langai de nna Htang Hko hpe woi pru wa ra ai.
Goi lo e, shi a galoi mung wum wum mago mago re grai htap htuk ai hku madat ton ai kara mung ma hkran adum kau ya, galoi mung madat da ai nhkamun ahkut shakrin kau ya nna yu shut na zon san mat sai, shi a nsam ni hpe yu yang mung grau bam mana jat mat ai zon, shawoi na Htnag Hko hpe gara gat ko wa sa lu mari lasana kun ngu myit ru mat wa ni ai. Tsi sara ni shi a yup gok de sa shaga masu nga nna madun dat ma ai, Ma Htu hte annau lahkong hkan shang wa nna u shan sha u ngu, u shan bang ai ajai ya jang, shi yupku e hkrai rai lung dung nna, u shan hpe lahpyan ko hpai shadun ton nhtom, annau hkan gashun sha kau ya na hkrit ai zon, ajai hpe lago hte hkawan shingdang ton nna sha bang wa nu ai.
Lamu e, ma yan shat sha yang shat hkyep mi jahkrat kau tim grai daru sharin chye ai, galoi mung awa aga rai lu sha nsha ga ai wa, u shan hpe ta lahkong hta gang gyi lang ton nna graui lawan hkra sha bang wa sai, raitim shi sha ai u shan ni jahkro de lawan wan nshang wa hkro ai hta n-ga, hkumbai hte abya ala rai nten de hkrai lui pru wa nga sai. Ndai zon rai nna she shanhte ngai hpe nmai sa yu ai nga nga ma hka i ? Ngai myit npyo mat sai. Shi hpe tsi rung ndai ko sa sa bang ai go ngarai nhkun ko sa sa bang kau ai hte bung sai nhten ngu myit chyat mat sai. Nta woi wa ngu yang ngai mung bungli ra ai masha, ton da ngu yang shat pyi nchye sha mat, ganing di sana i?
“Tsi sara ni ngai hpe gyit ma ai, nta de wa mat saga, nmai nga sai.”
“Ganing di gyit ma ta?”
“Yupku ko gyit shakap ton ma ai, ya njang wa mat saga.”
Shi hpe matsan yu dum ai hte tsi sara ni ndai zon masha tsi ai lam hpe myit nhkon ai hte, Akro gata e mazuk mazak nga let, tsi sara wun ni a mu htam gok de sa wa nna, tsi sara wun hpe: Nanhte a machyi masha go shat pyi nmai sha bang mat sai, ganing di tsi ai rai myit ta ngu, nsen go nja tim akri rong ai aga hku san dat ni ai. Shaloi she tsi sara wun tsun ai rai jang go: Bonu de na ana go grai tsi yak ai, shi a bonu sai lam ni hpa majo hkro kyip mat wa ai lam ga- rai nchye ai majo tsi yak ai, lama mi lu jep tim, tsi shamai la loi yak ai, aten na na sho nna tsi ra ai re nga nna sanglang dan u ai.
Dai shani tsi rung ko nna pru wa ai lago go, chyu tong hta sit shamot ai hta pyi grau li nak mat sai. Byin mai ai rai to Htang Hko hpe shani shagu nye mashi shingkyit ko noi lang mat wa yang she myit mu na zon ngu mat ni ai.
Dai hpang gade nna yang bai sa ai shaloi go myi kong ntsa yang shabu hte makai ton nna bai nga nga la sai. Shi hpe gahtan go hpa rai makai da a ta ngu san jang, tsi sara ni hte yo hkat ai shaloi ahtui jahpye ya ai re nga nna tsun dan nna, masin pyi ma hpom gaprep machyi mat ai sha na mat sai. Tsi rung de masha sa gawan yang hkying 9 ko nna hkying sha laman hta sha mai sa ai nga nna, dai ten shagu hta sa wa yang, machyi masha lo wa nga ai mung nmu, galang lang go yup gok hkan tsi palin noi ai machyi masha langai lahkong mi madai hte hum, shing nrai si wa na gachyi sha ra sai nga ai zon kyek maron nbo rong nga ai sha na ai,.
Tsi sara ni hte yo hkat ai nga ai majo, na mau nna hpa majo yo hkat ai re ta ngu san yang, shi hpe gyit ai, tsi rung nkam rong sai ngu yang nshapro dat ai, shanhte jo ai atsi sha yang abo chyu sin nna lagu prat kau jang matsa chye ma ai, dai majo...... shi go masin gahta ai masha re, ganing nga tim tsi sara ni hpe ahtu agong sin pot lahtet di dat ai ko karot ai bungli rai sai ngu tsi sara ni hpe mung nkam san mat, Htang Hko hpe bai yu dat yang mung loi mi mai wa ai zon rai nna, tsi sara ni hpe gade daram na hkra tsi ra a ni ? ngu san yang, shata masum go ra ra re nga ma ai. Tsi rung sa shagu, abo yang lungding mi bai hkap ganyet jat ya ya re zon ngu hkam sha yak let, shata masum laman hta galoi na lang she asan sha re Htang Hko hpe sa lu woi shapro la na kun ngu myit shuk shak let lani hte lani nga shalai to nga yang, shata mali pyi du wa tim garai nlu tsi shamai nga ma ai.
Tsi sara wun loi mi ana ai zon, loi mi yu yak ai zon, loi mi matsan dum ai zon rai tsun ai: Htang Hko a machyi masa hpe yu yang, bungli hkring sa kau shangun yang she mai sai, shi a ana go shi galo ai bungli hte seng nna byin ai re, nta wa nga tim hpahka, salik, tsa chyaru ni nlu shangun ai sha, lu sha aman rong ai lo lo jo dingyang di lu yang go yat yat nna loi li mai wa nhten da.
Ngai pyi lamu hpe shaga yang lamu nhtan, aga hpe shaga yang aga nhtan re ten yang, nta masha ni go ngai hpe: Nau kung dum nna Htang Hko hpe atsom n-gon lajang ai, ala kaga hte se sha nna Htang Hko hpe bonu shanut jahten kau ya ai re nga nna tsun angun ma ai, nye myi man she mang wa ai zon nga hkra pot mayu let, nanhte myitsu myitgop ni , shinggan num shinggan la mung nlu re ni woi wa mu, shata shagu na lu sha gumhpro hte hkang gumhpro jo na ngu dat jang she, teng sha nta ga de na ni tsi rung ko na nan wa woi shapro mat wa manu ai. Shata lahkong daram ko nai galang mi wa gawan yang, nta ting hkrap hte hkri nga nna Htang Hko hpe hkang yak ai lam tsun shali ai hkrai nga mala sai. Nye myit hta lom sha mu, ngai gade ning hkam sha sai, nanhte shata lahkong masum sha go hkam sharang yu mu, ngai hpe ntsen na sha chye ai ni hkrup sha mu ngu lagu gabu mat ni ai.
Nta de na ni shi hpe wa sa da ai shaloi go pot let wa sa mara ai, shanhte hpe gyenan gayat rai yang Htang Hko shaga na nga tim, shi hte aga pyi nkam shaga mat hkra pot mat masai, ganing re manghkang a majo dai daram pot mat ma ai kun nchye ya lom sai,san mung nkam san sai, dai go shannau ni a lapran na manghkang she rai mat sai, shanhte shata mali ting wa woi hkang kau ya ai hpe, ngai chyeju dum pyi nrau mat sai.
Nta na ni ngai hpe nat jo nna u gade wa gade sat kau sai, mai sai ga re, shi hpe gawa ai nat go mayu ga de na lasa si ai la langia mi re nga nna tsun ma ai. Ganing ngu nna tsun tim mai ai, masha sha lu shama ai go madung re ngu nna hkam sharang kau ya sai.
Nta bai wa nga ai shata gade nrai yang, mahkon ka ai nga nna, shani shana n-yup n sha rai laika saboi e hkrai dung mat, maisau lap mi hta laika yan masum mali ka wa ai hte, laye mung hten mat, aga mung nhkrang mat rai jang, bai ashep kau nna ka ka rai, maisau buk gade ashep kau ai re mung nchye sai. Shi dai zon n yup nsha rai jang shi a hkum hkrang grau n-grai si wa magang, shi hte aga shaga yang lahkun masum ndu yang numshe shang mat wawa rai nna, atsom sha ntsun sharai shadum yang grau hten lawan wa nhten ngu tsun garu ai ko nna ga-lo kap rai rai re hpe htingbu htingpyen ni pyi na tsu na pu mat manu ai, shawoi mying pyi gra gra ngu nshaga yu ai yan, pot ai nhkan ko nna amying hte gra ngu matsa hkat, shawoi kinsha lasha ngu ai hpe masha ni tsun ai na tim myi man she kang ai wa, galang mi lu tsun shapro ai ko nna shinglet e nra n rong ai re majo grai she chye tsun bun hkat mat wa sai.
Myit mai ai lam de, ra wa yang magyi shan pyi gadoi jo lu na daram re wa mi nsi, maji magun, adong a ngang nga ai tut rai nna, ngai mahtang wa mana wa sangai kun ngu mung sumru jin mat ni ai. Ngai go shinggan de pru hkom ai aten lo nna, shanwa ni hpe lusha jai lang gumhpro ni ton da ya yang, ma yan a manap shat go gyo lahkong hkong sha jo nna hkoi lahkong rai sai ngu, ma yan hpe hkrap let jong sa wa mat shangun ai mung gade lang rai sai.
Shi hpe tsang nna shangun ma woi nga yang mung, shi a bungli gashun la ya ai, nang go gumhpro lu ai rai nna, shangun ma ni hpe jo ai gumhpro ngai hpe jo ni nga nna tam tsun tam ga, grai myit htum hpa rai mat sai. Shi go na yi chye gram ai wa re, rai tim jahtum de go mari la nna bai hpya ayai kau kau, nchye mye mat jang gabai kau nna bai sa mari la, nayi hpe pai ta hkra ta hkon ton rai angok si wa sai.
Shawoi sinpro sinnna de nna shang sa ai mano manang, manam ni yong mayong go, shi hpe yu mau mat, nye matu yu tsang yu pu yu gaya mat ya mat ang masai, langai hte langai tsan mat wa, koi mat wa sai, shi hkun ning ting mano manang hte nre ai shat pyi nsha yu ai htinggo ni, shat sha ten hta manang nlom jang ra ra nga ai she na wa sai.
Shi a hkum hta achyu ningtuk shang mat ma nna, shi a hkum hpe shi pyi ndang mat nna, nta na bungli ma hkra, li ai tsang ai ngai hkrai galo ra mat sai. Dai daram shakut nga tim shi a myi hta mungkan ga e nkaja dik ai num go ngai sha arai nga ai.
Galang mi gara de rai kun zuphpong sa la nna wa yang, Mangshi htunghking hpung na shi a manang langai ngai hpe hkap tsun dan ai: Htang Hko go ya hte Dean Hote ko achying sa dum yang, aga ko dung nna majoi mi sha dum mat nu ai da. Aga dai na ai shani na nye myit wa ginding ga nai shingdit wo la hkra chyalup si mat na she myit mat sai. Shana shi hpe atsom sha, ga ngui ga pyo hte: Nang hkum hkrang nmai mat sai, chying hpung de hkum hkan sa sa ngu nnan sha no tsun hpo wa yang, shi mahtang she ngai hpe aga nteng ai chyu tsun, masha nre ai hku hkrai shachyoi, na n-gup go u chyahkye hte jahtong htu ai rai nga ai, nga nna ahkre shachyip kau dat sai. Ngai shi hpe tsang nna, matsan dum nna, lahku lanu nna tsun ai aga ni go n gaja ai hkrai rai mat, an a lapran na n-gam mung lani hte lani sung gaba mat wa sai. Shani shana manam shang jang she ahkyak rai sai nga ai zon, masha ni hpe bai ga-lo dan rai wa saga ai.
Lani hte lani nta shang wa jang ladin li mat ai zon nga, gahtan hpyi chyu gapum ton nna nga nga jang, ndum shami gahtan mung chyahkyi gahtan she htan mat wa ni ai, shawoi pyi gyihta nsen hte ro, mahkon hte rung nga ai nta wa, gyihta mung shi e abyen agrop kau sai. Dinghku ko na mabyin masa hta hkan nna, achyu ngu ai arai hpe n ju si wa ni ai, achyu ngu ai hpe sanat ko bang nna gap yang masha chye si ai, salu marop bang la jang masha chye hten nga hka ngu, n ju ndong ai myit go, achyu shabyo ai nta hte laika tok ai gok pyi gapo kau mayu wa re sai.
Bungli go lani hte lani lo wa, shi a machyi hkum go lani hte lani grau sung wa, arung ko“San kyang”tara woi shaja, rungdu galai, zuphpong gaba hkyem lajang bang wa ra ai, ganing nan nchye di mat nna, shanhte nlu tsi shamai na re chye nga chyalu, Hkai mu tsi rung de bai sa sa bang kau sai. Shanhte hpe masha gan woi ya shangun ai hku sha son nna, tsi sara wun ni hpe nan sa hpyi shon ai:“Htang Hko a bo nu go achyu nsa e shachyat kau ya sai re, nanhte shi hpe sai hten masha ni hpe tsi ai atsi hte hkum tsi mu, ngai shi hpe ndai de sa sa ai lam go, shi n lam mat na matu nanhte hkang da jang rai sai, atsi jo tim shi a hkum hkrang de wa ai bo sha jo mu.” ngu sa hpareng kau dat se ai. Shaloi she tsi sara wun myi gaba lo nna ngai hpe yu shati to nga let, tsomra na jang she:“Anhte yu nna atsom tsi lajang na ga ai.”nga nna hkam la nu ai.
T eng sha dai shaloi na lang go laban bat mi hta bai sa yu yang asan awan rai rong nga la nna, Htang Hko hpe ndingsa ma ni atsi ganing re bai htom jo masa ngu Jinghpo ga hku si mani san yang, ndingsa ma ai, atsi mung maning na lang zon latup tup n jo masai, lago lata li nak ai lam mung n nga sai, ndai ko sai hten ai masha ni nau garu ai nri nngai, loi ya mi rai jang lawan sa woi la ni lu yo nga nna, ma gasha zon hkap tsun aput jang, ndum ai myi prui si matep wa ni ai. Shaloi jang pyi woi wa kau mayu sai raitim, bungli ra ai hpe madung dat nna, no sharang u, ngai nau kyin ai, nang npyo n ngon tim ngai nang hpe atsom nlu hkang ai ngu sha asong kau ton da nna rai mat wa ai jahpot na myit go, ngai go shi a madu jan i ? shi a gana i ? shi a ganu i ? shi a mayam i ngu sumru let, lago ahtu ai pyi ndum mat sai.
Dai hpang laning chyen mi ting tsi rung dai ko rong nga shangun nna, loi mi san wa ai zon rai sai majo sa woi shapro la kau sai. Shi hpe tsi rung woi pru wa ai jahpot, shong na lang zon shinggan le re hte aga de lung bau mung nhkan tam masop wa ai sha, tsi sara ni hpe shi hpe gon lajang ai grai na sai, chyeju gaba sai nga nna no tsun da chye sai. Dai hpe yu yang she ana ngu ai hpe seng ang ai tsi hte ntsi jang grau machyi song wa ai chye ai lam chye lu nga ai.
Sara wun Chyin Kyinhtau tsun ai, Htang Hko hpe jak rung e bungli nmai galo shangun sai, kaga bungli galo kau shangun yang she mai nhten, shi a bonu shamu shamot masa ko hkan nna, loi ai bungli sha mai galo shangun sai, jak sha ahkang nga yang go mang hkang chye pru ai nga nna matsun u ai, shi hkring sa na matu asak garai ndu ai, shi jan ning no galo ra ai, bungli galai na mung hpa nnga sai, hkam kaja ai ni galo na bungli pyi nnga mat nna hkro jong nga ma ai ngu tsun dan jang, shanhte ko nna sakse laika ka dat ya na, machyi hkum rai nna jau hkring sa ai hku lawan wan galo kau yang grau kaja ai nga nna, ngai bai myit yu tim hkriang sa kau shangun ai hta go nlai sai ngu , shi hpe sakse laika langai ka shangun nna, Myithkrum shi laika rung ko wa ya let, hkring sa shok lawa mung ka bang rai jang she, gade ya nrai yang, mungdo bungli masha gonnhkang rung ko nna Htang Hko hpe hkringsa kau shangun masai, asak ndu ai ko hkringsa ai re majo, lahka go mali tsa sha la mat sai. Gate sha rai yang rai, shani shana achyu sa ju jahkrat marop ai ko sha nnga jang go yau sai ngu nna myit shadik la kau ni ai.
Htang Hko hpe hkringsa kau shangun lu ai lam hpe chyeju dum shat woi sha ai ngu, jak rung du ni hte tsi sara wun ni hpe shat ma mi woi sha ai shana de, tsi sara wun go ngai hpe mahtang chyaru jo let:“Sara ma tsa gom mi jom lu ga. Anhte a tsirung gata ko maumui amyu myu re grai lo ai, ngai pyi laika langai ka nna, anhte a mayu mayak lam hte machyi masha ni a matsan mayan re lam hpe shawa masha yong hpe tsun dan na ngu son nna, laika mying pyi《Gadai nchye ai mungkan hta》 ngu nna shamying ton hkra di sai, raitim bungli nau kyin ai lam mi, ngai a hpaji madang nyem ai hta, bai nka shaman re majo nlu ka shapro nga nngai, daini nang hpe chye la a majo ngai grai gabu sai, nang go laika ka ninghkring rai ndai, nang lama kam ka yang ngai grai myit dik sai.”Nga nna rot tsap hkra tsun u ai.
“Nang hpa rai ngai laika ka ai masha re ai chye nta?”
“Nang go mying gumhkong ai masha re, loi nhkring ai sumla hkrung, shi laika hkan nang a mying hpe ayan sha mu ai, she chye le.”Shi ntsun tim, ngai shanhte a tsi rung ko na lam ni hpe chye mayu nga yang, ya shi ko nna pyi tsun shapro hkra rai jang go, lachyum ram ram rong re nga ai ngu, shi hpe:
“Sara wun ne, nang she shani shana machyi masha ni hte rau nga nna ganing re manghkang mung chye ai, laika ka dat tim aloi sha re, ngai go gata na lam hpa mung nchye nngai.”
“Nang ntsang ra ai, ngai shanhte a maumui hkai dan na.”
“Ngai lama nanhte ko shata masum daram bungli sa galo lom lu yang chyau grai gaja na wa i.” ngu tsun dat se ai. Shaloi shi bai rai jang mung sharong shara hte,“She mai lo, nang nlu sa wa na sha tsang ai.” nga nna na ra mat nu ai.
Laika dai ka na hte seng nna, rung zuphpong hta yong hpe tsun dan yang, manang ni yong mayong go, ka na lam grai lo ai, sai hten ai ni hpe go nka yang nka, madung go nang tsi rung ko sa hkra rai yang, num bai rai, nang hpe ganing kana di dat na hpe grau tsang ra ai, mana ni hte ganon ai na jang tsi sara ni pyi ra ra, mana mana re hkrai rai ma ai. Shanhte yong yong tsang la ai zon nga jang, ngai grau shanang mayu wa sai, shingrai ngai ning ngu sai: Tsi sara ni pyi shani shagu lu ganon ai wa, ngai shata masum sha sa yang hpa manghkang nnga na re, dai sha nrai, ngai nan nsa mu yang shanhte tsi rung gata ko nhpa byin ai lam nchye lu ai, Htang Hko dai ko tsi rung lahkong lang ting sa rong tim ngai shanhte machyi masha ni hpe pyi rai nsa mu ya yu nngai, dai majo, sharo tsip de nshang yang sharo gasha nlu hta na re lam hpe ngai kam ai, teng teng sha, shanhte a gata de mau hpa grai lo ai shara rai na zon nan rai manu ai, ngu tsun ai hte maren, du wa ko nna sa yang go mai ai, tinang hkum hpe tinang nan atsom makop la u lu, mala la yak hkak na zon rai jang hkum nga na, lawan wan bai nhtang wa rit nga nna n-gun jo dat sai.
Tsi rung na ni hpe ngai sa wa na lam shagrin ton sai, ya sa wa ri ri byin mai sai ngu tsun jang, sara wun go, nang sa na rai tim htingra ta du jang she sa wa rit, htingra ta du jang sai hten ai ni ana grau ok ja ai ten re nga nna, ngai na mau sai. Hpa majo htingra ta du jang ana grau ok loi ai i? Htingra ta du jang tsingdu tsingman hpunlo hpunlap ni prut maji lali wa ai zon, sai hten masha ni a ana mung rot gasu gabrong wa nna, masha hkum gata hkan ahtu agong rai shalut hkom nna, masha hpe ninghtan shai ai bungli galo shangun wa ai rai kun ngu, na mau son mau mat se ai.
Go-nyen lai ai hpang na lani mi hta, sara wun anhte nta de sa wa na nga nna, ngai rau jau rot nna la to nga yang, jan lo wa tim shi rai ndu ai, hkying shi pyi du wa hkra masha npru wa nna, mahkoi wa malap kau sai kun, saihten ai ni hte nau ganon nna bo nu nhten loi ra mat sam sai, ngu myit nga ai ten she sa wa ra ai.
“Bungli njin hkro nna, grai la na kau sai nrai i?” nga nna tongban let, laika buk lahkong mung la sa ya u ai.
“ Daini go laban kru ya re, nang nhpa mu wa kyin hkom nta?”
“ Tsi rung de sa ai, machyi masha lo wa magang myit ru magang, n-gui hkringsa nngai.”
“Shaloi nang go laban nlu sai i?”
“Nlu ai, laban kru hte laban shani go jahpot sa nna, shana de myit mi apyo yup la jang she ba mai ai re.”
“Nang grai kyin ai she rai re nga ndai”
“Kyin ai hta n-ga myit grau ba ai, ngai sai hten tsi rung ko mu nnan galo wa ai ten hta, sai hten masha ni hpe sa mu ai hte matu mahka nmu ai pot hkrai pot mayu, tsi rung e pot ai myit hpe nta de bai gun wa nna, nta na ni ga hkum mi dang ganing nhten nga ai tsun dat jang, ga-lo aga so ai sha, wan ri nat gapru dat ai hku nan byin ai. Raitim lani mi hta ngai hkrai sha: Anhte tsi sara ni machyi masha hpe myit shalan u, myit shalan u, ngu nna shadum jahprang ai aga hkrai tsun ai, hpa maji tinang hkum hpe nmai shadum jahprang la ai rai kun i ngu myit dum ai shani ko nna she, sai hten machyi masha ni hpe matsan chye dum mat, bungli dai sa galo tim sharong shara rai wa sai.”
“Oh, nang jau jau ndu nna, nang hpe machyi masha ni ko na ana pyi kap sai kun ngu son kau sai.”
“Oh, re ni. Dang chye hpa nre.”
Gahpo ndai hte tsun ngut ai hpang, sara wun tsun ai, saihten ana go hkum hkrang, myit n-gun myit masin hte hpong shingra e wa hkye shatsang nna, masha a bo nu shanut mat wa, masha a myit jasat, myit marit, myit magam hte ron lai hten shai mat ai lam rai nga ai. Dai zon rai byin pru wa ai ana zinli go machyi masha hte nta dinghku gata hta ru yak jahkrum chye ai hta n-ga, hpong shingra jahten sharun chye, masha sat nta nat re hkrit hpa mu ni chye shapro nga ai. Hpaji nchye ai, myit kro nsung sam ai, matsan hte lu su ginhka, nang hpam tsi lu sha ai, tsa chyaru marin ai, bungli nlu ai masha lani hte lani lo mat wa, hpong shingra sutgan rot zinghka lawan wa nna, masha a yo shada sa wa ai lam hte mabyin masa ni ninghtan shai mat wa nna, masha a bonu shanut jahten sharun kau ya chye nga ai, dai hta n-ga machyi masha mung grau lo jat wa ngai ai. Saihten ana go ya ten hta koi yan nlu ai manghkang kaba langai mi byin to nga sai. Sakhkung mungdo na masha jahpan sen shi jan hta, sai hten mat ai machyi masha 6000 daram nga ai rai yang, tsi rung e sa tsi ai go 2000 dang pyi ndu ai, lo malong go manghkang amyu myu a majo nlu tsi shamai la nna, nta hkan gyit dun ton, rong ton, shing nrai gat ya hkan mana bu hkom mat rai nna, masha yong mayong e nko nlo di ai majo, matsan mayan hkrum sha nga ma ai.
Sara wun dai zon tsun jang she, saihten ana ngu ai go kaji ko nna byin ai nrai, nkung nkat re masha ni amu manghkang amyu myu gatut sha nna, madu a n-gun marai hte nlu hparan la nna myit pu shalai kau ai majo saihten mat ai re lam hpe chye na sai.
“Sara wun ne, nang shani shana sai hten masha hte ganon yang, ganing nga ai lam myit lu nta?”ngu bai san we sai.
Shi mani sai rai loi numgo ntsa de yu la nna htan ai:“Ganing re myit lu lam? Dai go gadai nchye ya lom ai mungkan langai mi she re, bungli dai n galo yu ai ni go myit pyi nlu myit shapro ai lam she re.” sara wun shing nga tsun dan ai hte, ngai tsi rung de lawan wan sa yu mayu wa ni ai.
Shingrai 2003 ning shta 2 pro 10 ya jahpot go anhte rung na shachyen laika sha ka gun rai, sai hten tsi rung de sa wa yang, ngai shang wa ai hpang ko hpri chyinghka “Grung”nga la kau nna, zo bai hkat kau ai hte, masin hpra nga wa sai, lam shagu, masha amyu myu re ni mong jong nga la jang she myit shut wa ni ai, nju ai zon, ra marit ai zon, mau la ai zon re myi hte ngai hpe hkap yu ai masha dai ni a myi hpe mu jang, ngai hpri chyinghka shinggan de go no lu nhtang pru wa na kun ngu myit lo bang wa ni ai.
Teng sha, tsi rung gata na mabyin masa ma hkra go mungkan kaga ko sa du ai zon, anhte myit ai, mu ai hte wa shakap shai hku shai to nga la sai. Nang lama laika ndai hpe hti mayu yang, ya go Miwa laika hte shapro na sha rai sai, Jinghpo laika hku na go, ya htaning she lu gale shapro na re.
Laika ndai hpe hkam ja nga ai shinggyim masha ni yong hti yu na matu ka shpro ai re, nang a dinghku ngui pyo na matu, tinang myit sat lawat hpe shong hkamja shangun da ra ng a ai, hkam gaja ai myit masin go maden na rai yang, laika ndai hta ga htan mahkoi rong nhten, hti yu yang nshut na re.
ivj ik/g ovs qkf evg rczd
Mungdo gumgai dingla ganbu gonhkang da...
Sumla shiga
Si Gyin Hpyin mung shawa pati hpung ...
Sumla shiga
kac_Latn zho_Hans zho_Hans kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kea_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn ltg_Latn kac_Latn kac_Latn kac_Latn kac_Latn